
Cofiwch - efallai na fydd yr hyn sy'n gweithio i un person yn gweithio i rywun arall. Dewch o hyd i'r dull sy'n addas i chi a'ch llif gwaith.

Meddyliwch am eich systemau storio a threfnu ar gyfer cyfuno ac nid storio
· Dewiswch system sy'n eich helpu chi i weld perthnasoedd rhwng ffynonellau.
· Gall taenlenni fod yn ddefnyddiol gyda cholofnau ar gyfer themâu / pwyntiau allweddol.
· Rheolwr cyfeiriadau gyda thagiau a chategorïau cyson.
· Mapiau cysyniad sy'n eich helpu chi i ddelweddu perthnasoedd e.e. Obsidian.
! Peidiwch â gorgymhlethu eich system a threulio rhagor o amser yn sefydlu eich system nag yn ei defnyddio mewn gwirionedd.

Darllenwch er mwyn cyfuno ac nid crynhoi
· Holwch eich hun 'beth yw'r tensiynau a'r dadleuon allweddol yn fy maes i? '
· Efallai y byddwch chi'n dechrau gyda darllen eang i gael syniad o'r pwnc cyn symud i ddarllen gyda rhagor o ffocws i ddadansoddi'r pwnc.
· Cwestiynu, nid crynhoi 
· Beth sy'n cael ei ddweud a chan bwy? 
· Beth nad yw'n cael ei ddweud ac o bosibl pam? 
· Ym mha gyd-destunau y mae'r rhain yn cael eu trafod? 
· Oes unrhyw fylchau y gallwn ni eu nodi?
· Oes unrhyw beth amheus neu ddadleuol yn yr hyn rydw i'n ei ddarllen?
· Bydd y rhain yn llunio eich cwestiynau ymchwil a'ch dadl
· Ysgrifennwch femos adfyfyriol ar ôl pob sesiwn ddarllen, daw'r rhain yn sylfaen i'ch dadansoddiad beirniadol


Adeiladu eich dadl trwy eich llenyddiaeth
· Osgowch y dull rhestr siopa 'Dywedodd Jones (2024) xyz, dywedodd Bruce (2023) abc'
· Yn hytrach, ystyriwch ble mae awduron yn cytuno neu'n anghytuno yn ogystal â lle mae bylchau y gellir eu nodi.
· Trefnwch eich adolygiad llenyddiaeth fesul themâu/cysyniadau/dadleuon. 
· Meddyliwch am sut mae eich ffynonellau yn ymwneud â'i gilydd a lleolwch eich ymchwil o fewn y sgyrsiau hynny.
· Holwch gwestiynau i chi'ch hun wrth i chi symud drwy'r llenyddiaeth
· "Felly beth? " - Pam mae'r ffynhonnell hon yn bwysig i'm hymchwil i?
· "Pwy sy’n dweud?" – Lleisiau pwy sy'n bresennol/absennol yn y llenyddiaeth hon?
· "Pa fwlch ydw i'n ei lenwi?" - Sut bydd fy ymchwil yn cyfrannu rhywbeth newydd ac ym mha ffordd?

Rhai awgrymiadau ymarferol
· Ysgrifennwch yn syth ar ôl darllen, mae memos adfyfyriol yn ffordd wych o ddatblygu eich meddwl am y pwnc rydych chi'n ei ddarllen.
· Chwiliwch am batrymau wrth i chi symud trwy'r darlleniad a'u hysgrifennu i lawr.
· Cofiwch ddychwelyd at eich memos cynharach wrth i'ch meddwl esblygu.
· Gall olrhain dyfyniadau yn ôl ac ymlaen fod yn strategaethau defnyddiol i'ch helpu chi i nodi llenyddiaeth.
· Ni fydd pob eitem o lenyddiaeth yn berthnasol, byddwch yn gyfforddus â hynny ac osgoi ceisio gwasgu ffynonellau i mewn oherwydd eich bod chi wedi eu darllen.
· Darllenwch yn eang a phan fyddwch chi'n dechrau gweld yr un syniadau yn cael eu hailadrodd yn barhaus a'r un awduron yn cael eu crybwyll, efallai y byddwch chi wedi cyrraedd dirlawnder llenyddiaeth.


Enghraifft o ran o daenlen lenyddiaeth
[image: ]
Enghraifft o femo adfyfyriol
Mae'r memo adfyfyriol isod yn ymwneud â'r daenlen enghreifftiol uchod. Fersiwn cyn ac ar ôl sydd isod o'r meddyliau cychwynnol a ysgrifennais i’n syth ar ôl darllen Stier (2004). Wedyn adolygais hyn wrth i mi symud ymlaen trwy fy nhaith o adolygu’r llenyddiaeth gan fod gwaith Stier yn allweddol i'm dadl ac wedyn ail-ysgrifennais i’r memo wrth i'm meddwl ddatblygu, a dechreuais i gwestiynu'r ffynhonnell yn fwy.

Memo gwreiddiol (yn dal meddyliau cychwynnol yn syth ar ôl ei ddarllen)
Pwyntiau diddorol, wedi'u dyddio braidd, felly ydyn nhw’n dal yn werthfawr heddiw? 3 ffordd o edrych ar ryngwladoli ond beth am ardaloedd datganoledig sydd â hunaniaethau penodol? Hyn heb ei grybwyll a pham? Allwn ni weld pob un o'r 3 math delfrydol hyn yng Nghymru ac o safbwynt pwy ydyn ni’n eu gweld nhw?
Memo terfynol (wedi’i fireinio wrth i'm hadolygiad llenyddiaeth fynd yn ei flaen)
Mae rôl cymdeithas fodern yn gymhleth. Mae prifysgolion yn chwarae rôl sylweddol wrth gynorthwyo i angori hunaniaeth a chyflawniad mewn strwythur cymdeithasol cymhleth lle gall hunaniaethau fod yn hylif a chosmopolitaidd eu natur. Mae Stier yn eithrio ideolegau gwleidyddol yn fwriadol yn ei drafodaeth, ond yn achos gwledydd datganoledig, mae hunaniaethau rhanbarthol yn gysylltiedig â sut mae’r gwledydd hyn yn adeiladu polisi. Yn ei naratif, mae Stier yn cynnig nifer o argymhellion ar gyfer y dyfodol gan gynnwys peidio â chaniatáu i eraill ddylanwadu ar ideolegau academaidd ac yn galw am ryddhad i'r perwyl hwn (Stier, 2004). Mae hefyd yn amlinellu sut mae angen dod o hyd i gydbwysedd priodol rhwng agwedd economegaidd a delfrydol ar addysg. Er y gellir ystyried hyn yn uchelgais sylweddol, mewn gwlad ddatganoledig megis Cymru lle mae dibyniaeth sylweddol ar addysg uwch yn gyflogwr allweddol yn y rhanbarth, ydy hyn hyd yn oed yn bosib?
[bookmark: cysill]! Mae'r memo hwn wedi fy helpu i nodi sut roedd cyd-destun rhanbarthol/cenedlaethol ar goll o ddadleuon presennol a daeth yn ganolog i ddatblygu fy nghwestiynau ymchwil.

